‘Geen krisis met water’ – minister(Foto: iStock) Senzo Mchunu, minister van water en sanitasie, sal Maandag met munisipaliteite in Gauteng vergader oor die waterbeperkings wat deur Rand Water ingestel is. “Daar is toenemend ŉ oorverbruik van water in die provinsie, wat druk op die stelsel plaas, daarom dat Rand Water besluit het om watertoevoer na huishoudings te beperk. Dit beteken egter nie daar is ŉ krisis wat die beskikbaarheid van water betref nie, maar eerder ŉ behoefte om die stelsel beter te bestuur om die aanvraag na water en die beskikbaarheid daarvan te balanseer,” het die departement in ŉ verklaring gesê. Rand Water het Vrydag aangekondig dat waterverbruik aanhou toeneem ten spyte van die vlak 2-waterbeperkings wat geld en daarom het hy besluit om watertoevoer na huishoudings beperk, eerder as om op huishoudings staat te maak om water te bespaar. Die minister sê die waterverbruik het die afgelope weke toegeneem weens ŉ voortslepende hittegolf in die provinsie, en het ook erken dat water verlore gaan weens lekplekke in die waterstelsel. Maroela Media het vroeër berig dat sowat 42% van water verlore gaan weens diefstal of lekkasies, voordat dit die verbruiker bereik. Die vergadering word Maandag om 09:00 bygewoon deur lede van die departement van water en sanitasie, Rand Water se uitvoerende hoof en verteenwoordigers van al drie Gautengse metro’s sowel as geaffekteerde munisipaliteite.